kaerle etc. doen te wetene allen iegewoirdigen ende toecomende dat
wy ontfangen hebben die oitmoedige supplicatie van
herbrecht lambrechts $ geboeren van buel ende woenechtich
tot westerloo in onsen lande ende hertoochdomme van brabant
inhoudende hoe dat hy suppliant over twee oft drie jaeren
zekere proces gehadt heeft tegens eenen genaempt lambrecht
van boecholt ende dat ter cause van sekere huys ende
erve tot westeloo voirscreven gelegen totten welcken
elck van hem recht pretendeerde ende is gebuert
dat de sentencie gegaen is tot vordeele vanden voirs.
lambrecht dair nae soe heeft de selve lambrecht geseet
tot eenen genoempt marten van tuyk des suppliants zwager
sulcke oft gelycke woirden ja marten heeft herbrant
u zwager nyet wel gedinght seght hem nu dat hy
thuys gae vercoopen opseggende dair mede den voirs.
herbrecht suppliant dat hy hem des beroempt soude hebben
des de voirs. marten den voirn. suppliant rapporteerde
omtrent drie weken dair naer opten vastelavont int
jair zesthien lestleden oft dair omtrrent soe heeft de
suppliant den voirn. lambrecht tot westerloo vonden
ende hem in iegewoirdicheyt van vele luyden aldair vergadert
gevraecht oft hy tot zynen zwager geseydt hadde
dat hy thuys om dwelc zy gedinght hadden vercoopen
soude gelyc hy hem dair beroempt soude hebben
vraechde hem oic oft hy de woirden uuyt hem
selven gesproken hadde oft op yemants aenbringen
affirmerende de suppliant het selve noyt gedacht oft
gesproken te hebbene wair op die voirs. lambrecht
hem hoveerdichlyc antwoirde dese oft der gelycke
woirden ende oft ick se geseyt hadde wat waert dan
ende mits dien sonder meer tooch de voirs. lambrecht
een lanck mes uuyt ende sloech dair mede naer den
voirs. suppliant ende raecte hem op zynen arm sonder
hem nochtans te quetsen waer om de suppliant
om zyn lyff te bescudden track eenen duytschen
degen ende sloech den voirs. lambrecht zynen hoet
ende bonette van zyn hooft sonder hem te quetsen
dair nae quetste de voirs. lambrecht den voirs. suppliant
in zyn hooft dat hy bloede waerom de suppliant
hem voelende gequetst ende syn bloit siende werdt
zeere gecommoveert ende uuyt hitten sloech met
zynen degen naer den voirs. lambrecht ende quetste
hem in zyn hooft soe dat hy bynnen drie dagen
oft vier dair nae aflivich wordden is ter
causen vanden welcken die voirs. suppliant
die hem in anderen saken eerlyc gedragen heeft
hem syndert geabsenteert heeft uuyt onsen
voirs. lande van brabant inde welcke ontsiende
iusticie hy hem nyet en soude dorren vinden
maer moeten leven in grooter armoeden in
vrempden landen het en waere overmits onse gracie
van de welcke ende zonderlinge vanden remissie
vanden voirs. feyte ende van allen boeten peyne
ende emende hy ons oitmoedelyc gebeden heeft
soe eest dat wy de saken voirscreven overgemerct
genegen wesende ter oitmoediger supplicatie vanden
voirs. herbrecht suppliant ende hem in dit stuck
willende prefereren gracie voere strangheyt van iusticie
hebben den selven suppliant inden gevalle als boven by advys
ende deliberatie van onse zeer lieve ende beminde
moeye vrouwe mairgriete van oistenryck
ende van bourgoingnen hertoginnne ende gravinne van bourgoingnen
hertochginne tochtenersse van savoyen ende vanden
luyden van onsen privaten rade in desen onsen landere
van herweerts over quytgescolden vergeven ende
geremitteert ende uuyt zunderlinger gracien
mits desen iegewoirdigen quyt scelden vergeven
ende remitteren tfeyt ende doot slach boven verclaert
metgaders alle boete ende offensie corporeele
ende criminele inde welcke hy vervallen mach zyn
ter cause voirscreven tegens ons ende iusticie ende
hebben hebbe hem als van desen gerestitueert ende
gestelt restitueren ende stellen tot zynen goeden name
ende fame in onsen lande ende hertoochdomme van
brabant ende tot zynen goeden nyet verbuert in dien
hij eenige heeft ende gelyc ende in alder manieren
als hy was voere die toecompste vanden voirs.
dootslach lastende ende imponerende onsen procureur
generael ende allen anderen onsen officieren rechteren
ende iusticieren een eewich zwigen ende silentie
sactisfactie ierst ende al voeren gedaen zynde
der partie geinteresseerde in dien die nyet gesciet
en is ende eenige dair toe behoirt civilyc
alleenlyc ende behoudelyc dat de voirs. suppliant
het voirn. feyt oic civilyc tegen ons ende iusticie
beteren sal naer der gelegentheyt vanden mesdaet
ende de faculteyt van zyne goeden ende oic dat soe
verre de voirs. suppliant ter causen vanden selven
feyte voir desen dach van onsen wegen gecalengiert
gedachvairt oft geroepen geweest zy voir ons
onse iusticieren oft anders in handen van iusticien
wair oft geweest hadde dat hy de costen van
iusticien in dien gevalle refonderen ende restitueren
sal al ter taxatie van onsen lieven ende getrouwen den
cancellier ende luyden van onsen rade geordonneert in
brabant die wy dair toe committeren ontbieden
dair om onsen voirs. cancellier ende raidsluyden dat
voere hen geroepen die ghene die dair toe behoeren
geroepen te zyne zy procederen deughdelyc
ter verificatie ende interinemente van desen
ende dat gedaen zynde ende die emende civile
ende de costen van iusticie inden gevalle als boven
by hemlieden getaxeert ende byden suppliant
in handen vanden ghenen van onsen officieren
diet behoiren sal die welcke sculdich wesen
sal dair af rekenninge ende reliqua te doene tonsen
profyte zy onse drosset van brabant mercgrave
van antwerpen de drosset tot westerloo
ende alle andere onse rechteren officieren ende
ondersaten dien dat aengaen sal moegen doen
laten ende gedoogen den voirs. suppliant van
dese onse yegewoirdige gracie quytsceldinge
ende remissie ende van alden inhouden van
desen inden manieren voirscreven volcomelyc vredelyc
ende eewelyc genyeten ende gebruycken sonder hem te doene
oft gedoogen gedaen te wordden nu noch in
toecomende tyden eenich hinder letsel oft ongebruyck
ter contreye waer by al soe zyn lyf oft zyne
onverbuerde goeden hier omme gevangen oft
becommert waeren in eeniger manieren dat zy
die stellen oft doen stellen terstont ende sonder
vertreck tot geheelder delivrancie want ons
alsoe gelieft ende ten eynde dat dit vaste
ende gestade blive tot eewigen dagen hebben
wy onsen zegel hieraen doen hangen behouden
ons in anderen ende iegelycen in allen zaken zyns
rechts gegeven in onsen huyse vanden hage
inde maent van septembre int jaer ons heeren
duysent vyfhondert ende xviij e ende van
onsen rycken tderde aldus stont gescreven boven
opte plycke byden coninck in zynen rade
ende geteekent du blioul ende noch
visa
gecollationeert ende bevonden concorderende
metten originale by my
$$$
*
sy dairaf verantwoort
byden ontfangere vanden
exploiten